-सुधा वर्मा
छत्तीसगढ़ म अब एसिया के सबले बड़े उद्यान बनही। ये ह वनस्पति उद्यान आय। सबले पहिली खारुन नदी के तीर म 'नंदनवन चिडिय़ा घरÓ बनाए गिस। सन् 1980-81 म ये सोचे गीस के चिडिय़ा घर के संग-संग औषधि गुन के पौधा लगाए जाय। ये पौधा लगाये भी गीस। ओ समय डी.एफ.ओ. गोपालजी पाठक अपन सेवा देवत रहिन हे। ओ मन बहुत मेहनत करिन कई बछर ले तरह-तरह के पौधा लगाए म लगे रहिन।
आयुर्वेदिक महाविद्यालय म घलो ये पौधा मन बर जगह रखे रहिन हे। बहुत अकन पौधा तो कॉलेज म लगे रहिस हे। फेर बाद में अउ लगाए गीस। फेर ये पौधा रख-रखाव के कमी म प्रान तियाग दिस। दू बेर अउ दू जगह म ये प्रयोग सफलता अउ असफलता के बीच म झूलत रहिगे अउ झूलत-झूलत दम तोड़ दिस। नवा रयपुर म नवा हवा चलत हावय। साफ-सुद्ध हवा म पेड़-पौधा खुल के सांस लिही अउ बाढ़ही। नवा रयपुर के जंगल सफारी के तीर म 153 हेक्टेयर के छेत्र म सबले बड़े उद्यान बनही जेन ह एसिया म सबले बड़े होही। कलकत्ता के वनस्पति उद्यान ल आज देखेबर जाथन तब वो ह अब जंगल सरिख लगथे अइसना नई होना चाही। ऊंहा सिरिफ बरगद के पेड़ ही ल देखे के उत्सुकता रहिसे। कम से कम एक वृक्ष तो अइसना हावय जेन ल देखे बर सब जाथें। छत्तीसगढ़ के वनस्पति उद्यान अपन आप म अनोखा तो होना ही चाही।
इंहा ''ऊर्जा पार्कÓÓ म घलो बहुत अकन औषधि पौधा-पेड़ लगे हावय। ये ह देखे म अब्बड़ सुग्घर हावय। क्रम से लगे हावय, बीच-बीच म चट्टान, पत्थरा रखे हावय। देखे म आंखी ल सुख देथे। वइसने ये उद्यान ल देखे म भी होना चाही। छत्तीसगढ़ म वनौषधि के अधिकता हावय। येला वैज्ञानिक तरिका ले लगाय जाही। येखर अलावा येखर ''जर्मप्लाज्मÓÓ ल सुरक्षित रखे जाही। जइसे इंहा के हजारों प्रकार के धान के जर्मप्लाज्म ल सुरक्छित रखे गे हावय। अलग-अलग प्रजाति के अलग-अलग सुरक्छित घर बनही। ये जगह एक अनुसंधान केन्द्र बन जाही।
येला बनाए बर दस करोड़ पच्यासी लाख राशि अनुमोदित कर देय गे हावय। ये पइसा ले तरिया, नलकूप अउ घेरा बनाय के काम होही। उद्यान ल बनाए बर वनस्पति बिसेसग्य अहमदउल्ला ल सलाहकार बनाये गे हावय। कोंडागांव जिला के बड़े डोंगर म जैव-सांस्कृतिक पर्यटन केन्द्र बनही। मरवाही, कटघोरा, कोरिया, मनेंद्रगढ़ अउ कवर्धा म जामवंत परियोजना लागू करके भालू ल बचाय के कोसिस होही। येखर ले भालू अउ मनखे के बीच के दूरी मिटाही, मनखे के जान बांचही। नया रायपुर म पक्छी विहार घलो बनाये जाही। येखर ले एक बात तो साफ होगे हावय के नया रयपुर सैकड़ों गांव ल उजाड़ के बसाय गे हावय। पर्यावरन ऊपर येखर असर परे हावय। इंहा मनखे के रहे ले जतका भी दूषित हवा याने कार्बन डायआक्साइड निकलही तेन ल ये उद्यान साफ करही। पसु, पक्छी, पेड़-पौधा ले रयपुर के वातावरन साफ-सुथरा रइही।
वनस्पति शास्त्र के पढ़इया लइकामन ल अनुसंधान करे बर सुविधा हो जही। लइका मन अपन राज के दवई म काम अवइया पेड़-पौधा मन ल देखहीं। येला देखे बर पर्यटक घलो आही। एसिया के बड़े उद्यान ल देखे बर बिदेसी पर्यटक घलो आही। अब छत्तीसगढ़ विस्वपटल म अपन एक अलग छाप छोड़ही।
mai_Deva hne_Deva hne_Deva hne_Deva hne_Deva hne_Deva